Krajniak, Milan, minister práce, sociálnych vecí a rodiny SR (2022-11-09):
Ďakujem veľmi pekne. Pán podpredseda, panie poslankyne, páni poslanci, chcel by som vás informovať, že keď sa pani prezidentka rozhodla vrátiť tento zákon a využiť právo veta a predložiť svoje pripomienky k tomuto návrhu zákona, informovala ma o tomto svojom rozhodnutí a chcel by som tlmočiť jej názor, že tento zákon považuje za prospešný a dobrý. Chcela by však podľa jej názoru sa vyhnúť niektorým ústavnoprávnym problémom, ktoré pomenovala vo svojom odôvodnení, prečo sa rozhodla uplatniť svoje právo veta. Ja rešpektujem právo pani prezidentky aj názor pani prezidentky, predsa len by som chcel povedať, že po oboznámení sa s týmito pripomienkami si myslím, že pozmeňujúci návrh pána poslanca Lehotského, ktorým sme ešte priamo v rozprave v parlamente vylepšili alebo spresnili formulácie v tomto zákone, považujem za dobrý a postačujúci. Vysvetlím, v čom sú tie pohľady toho, čo riešil pán poslanec Lehotský, a to, čo riešil, riešila pani prezidentka odlišné, veľmi zjednodušene poviem, že my, samozrejme, nechceme zasahovať do žiadnych práv budúcich profesionálnych rodičov, ale súčasne musíme nájsť rovnováhu týchto práv s právami na to, aby našli adekvátnu ša... alebo mali adekvátnu šancu nájsť si miesto v náhradnej rodine v súlade s kultúrnym prostredím, v ktorom vyrastali, preto sme boli presvedčení, že je dobré, ak sa predtým, než dieťa bude zaradené do náhradnej starostlivosti, môžu zamestnanci štátu opýtať potenciálnych náhradných rodičov, z akého náboženského, kultúrneho, národnostného prostredia pochádzajú, iba kvôli tomu, aby napríklad dieťa, ktoré vyrastalo, ako príklad poviem, v maďarskej rodine, jeho rodným jazykom je jazyk maďarský, pokiaľ by to bolo možné, bolo umiestnené do náhradnej rodiny, kde tento jazyk ovládajú. Hovorím to ako príklad, aby ste si vedeli predstaviť, ako sme rozmýšľali. Čiže my považujeme za v niektorých prípadoch aj vhodné, aby bolo možné sa na takéto prostredie profesionálnych náhradných rodičov pýtať, ale chcem vám povedať, že v prípade, ak sa rozhodnete akceptovať pripomienky pani prezidentky, my to nepovažujeme za niečo, čo by ohrozilo výkon alebo proste prospešnosť tohto zákona, ktorý ste už raz schválili. Čiže chcel by som vás poprosiť, aby ste v každom prípade, či už s pripomienkami, alebo bez pripomienok pani prezidentky prelomili jej veto, lebo to dobro, ktoré tento zákon v prospech detí, ktoré sú dnes v detských domovoch, môže urobiť, je, je určite oveľa, oveľa, oveľa väčšie ako prípadné možno nejaké drobné ústavnoprávne riziká, ktoré v tom môžu byť. Celkovo sa týka, alebo takým naším cieľom je, že aby sme pomohli v najbližších rokoch približne tisíc deťom, ktoré sú dnes v detských domovoch, aby jednoducho mohli byť v náhradných rodinách, a tomu má tento zákon napomôcť a súčasne, samozrejme, aby sme stabilizovali finančne aj právne to postavenie profesionálnych náhradných rodičov. Takže ja rešpektujem jednak právo pani prezidentky, že môže uplatniť právo veta, aj rozumiem dôvodom, prečo vzniesla takéto pripomienky, myslím si, že sme tie práva rodičov a detí nájsť si, mať šancu na nájdenie náhradnej rodiny v tom pôvodnom texte dostatočne vyvážili, budem však rešpektovať, ak sa rozhodnete akceptovať pripomienky pani prezidentky, a každopádne vás chcem poprosiť, aby ste v každom prípade, či akceptujete, alebo neakceptujete pripomienky pani prezidentky, tento zákon opätovne schválili. Ďakujem pekne.